Fimleikakonan Simone Biles keppir ekki í fjölþraut kvenna á Ólympíuleikunum á morgun. Biles á titil að verja en segist þurfa að huga að andlegri heilsu sinni.
Bandaríska fimleikasambandið tilkynnti þetta í morgun að Biles myndi ekki taka þátt í úrslitum fjölþrautar kvenna á morgun. Biles dró sig úr keppni í liðakeppni kvenna í gær og sagðist þurfa að einbeita sér að andlegri heilsu sinni. Það er sömuleiðis ástæða þess að hún tekur ekki þátt á morgun. Við erum ekki bara íþróttafólk, við erum manneskjur og stundum þurfum við bara að stíga til baka, sagði Biles enn frekar. Ekki hefur verið tekið ákvörðun um hvort hún taki þátt í úrslitum á einstökum áhöldum síðar á leikunum.
Ingólfur Hannesson, fyrrverandi íþróttastjóri RÚV, segir ljóst að skoða þurfi hvað hafi farið úrskeðis í afreksstefnu Íþrótta og Ólympíusambands Íslands í ljósi þess hve fáir íslenskir keppendur hafi komist inn á Ólympíuleikana síðustu ár.
Ingólfur og aðrir sérfræðingar ræddu afreksstefnu ÍSÍ í Ólympíukvöldi á RÚV í gærkvöld. Umræðuna í heild sinni má sjá á íþróttavef ruv.is.
Íslenska sundfólkið lauk keppni á Ólympíuleikunum í Tókýó í dag. Snæfríður Sól Jórunnardóttir bætti persónulegt met sitt í 100 m skriðsundi sem er þó ekki hennar aðalgrein.
Einar Örn Jónsson ræddi við Snæfríði í Tókýó í morgun. Tími Snæfríðar var 56,15 sek Hún bætti því sinn besta tíma í greininni um 17/100 úr sekúndu.
Simone Biles verður ekki meðal keppenda í fjölþraut kvenna á Ólympíuleikunum á morgun. Biles tók þessa ákvörðun til að huga að andlegri heilsu sinni. 